**Közismereti tárgyak, NYTK-ELTE BTK Kihelyezett Elméleti Nyelvészeti Központ**

**2022 ősz**

Nyelvészeti alapozó: bevezetés a nyelvtudományba

oktató: Gyuris Beáta

szerda, 12.00-13.30, Gólyavár A (Mária Terézia terem)

BBV-025.13, BMVD-025.13, előadás, 4 kredit

A kurzus a nyelvtudomány fő céljait és területeit mutatja be, különös tekintettel a jelentéstan, hangtan, alaktan és a mondattan fő fogalmaira, problémáira és legjelentősebb elméleti megközelítéseire. Foglalkozik ezen kívül a nyelvi változások természetével, a nyelvi

képesség lelki alapjaival, és a főbb nyelvszemléletekkel.

Generatív szintaxis

oktató: Dékány Éva

csütörtök 8.00-9.30, Nyelvtudományi Kutatóközpont (Benczúr u. 33.), 206. terem

BBV-025.23, BMVD-025.23, előadás, 4 kredit

Ezen az órán a mondattani szerkezetek alapjaival ismerkedünk meg, az ún. X-vonás

elméleti keretét használva. A kurzus lefedi a főnévi, melléknévi, igei és adpozíciós szerkezetek felépítését, továbbá a mondat belső szerkezetét. Az órák magyarul lesznek, a tankönyv és az átbeszélendő példák viszont angol nyelvűek, ezért az angol nyelv magas szintű ismerete elengedhetetlen.

Nyelvészeti alapfogalmak (nyelvleírás) előadás

oktató: Baló András Márton

szerda 10.00-11.30, Nyelvtudományi Kutatóközpont (Benczúr u. 33.), 206. terem

BBV-025.15, BMVD-025.15, előadás, 4 kredit

E bevezető kurzus célja megismertetni a hallgatókat azzal, hogy különféle hangtani, alaktani, mondattani és jelentéstani jelenségeket megfigyelve és azokat áttekinthető adathalmazzá alakítva a nyelvészek milyen módszereket használnak a nyelv szabályszerűségeinek

megállapítására, illetve hogy egyes szabályszerűségek érvényességét hogyan lehet nyelvi adatok gyűjtésével alátámasztani.

Neurolingvisztika

oktató: Bánréti Zoltán

szerda 16.30-18.00, Nyelvtudományi Kutatóközpont (Benczúr u. 33.), 206. terem

BBV-025.17, BMVD-025.17, gyakorlat, 4 kredit

A neurolingvisztika az emberi nyelvet az agy organikus neurológiai szerkezete termékének tekinti. Ekkor érdekes kérdés, hogy a nyelvtani elvek/szabályok vajon mentálisan is reálisak-e, tehát az általuk kifejezett tulajdonság az agyi működés számára is megkülönböztetett más nyelvi tulajdonságoktól?

Az ilyen problémák megértése feltételezi a nyelv, az agy és az elme viszonyainak vizsgálatait, és ebben a laboratóriumi kísérletes módszertan alkalmazását. Például annak kutatását, hogy milyen agyi-neurológiai alapja és háttere van az újszülöttek és csecsemők hatalmas kognitív teljesítményének, melyet az anyanyelv elsajátítása során produkálnak. Vagy milyen kapcsolat van az agy neurológiai szerkezetének sérülése, betegsége (agyvérzés, afázia, Alzheimer kór) és a beszédprodukció és értés korlátozódása között. A neurológiai sérülések és a nyelvi következményeik ismeretében belátásokhoz juthatunk az ép nyelvi rendszer agyi hátterére, funkcionálásra. Ilyen témakörökben tanulmányozunk laboratóriumi kísérleteket, azok eredményeit, köztük saját kísérleteinket is.